En stor del af taget på Hvidovre Rådhus er tirsdag styrtet sammen.

Der har fundet en sammenstyrtning sted. Omkring 80 kvadratmeter er faldet sammen derude, siger Peter Grønbæk, som er vagtchef hos Københavns Vestegns Politi, til TV 2 Lorry.

Ifølge vagtchefen blev der været arbejdet på rådhusets tag, da sammenstyrtningen fandt sted.

»Der er nogle tilskadekomne derude, og vi er ved at finde ud af, hvor omfattende det er«, siger vagtchefen.

Ifølge Maj Larsen, der er kommunikationskonsulent i Hvidovre Kommune, er der i øjeblikket en stor renovering i gang af rådhuset.

»Det er et loft over Borgerservice, der ligger i rådhuset, der er særlig fjedrende, som er styrtet sammen. Det vi har fået oplyst er, at der er én, muligvis to lettere tilskadekomne. Og at resten af bygningen ikke er i fare for noget«, siger Maj Laursen til Politiken.

»Det er relativt udramatisk, men lidt hektisk, fordi vi lige skal finde ud af, hvor vi så skal åbne Borgerservice, som taget jo styrtede nedover. Vi regner med, at det bliver i Jobcentret«, fortæller Maj Laursen og tilføjer, at kommunens pasmaskine er blevet ødelagt, fordi den stod inde i det rum, som taget styrtede ned over.

»Derfor kommer vi nok til at henvise til nabokommunerne, hvis man skal have lavet pas de næste par dage«.

Det er endnu uvist, om der blandt de tilskadekomne også er borgere, som har været i rådhuset.



